Times Square - negdašnje raskršće droge i terorizma (23/9/04) - 2004-09-23
Izložba postavljena u središtu New Yorka pokazuje kako se novac ostvaren prodajom narkotika na Zapadu “pere”, te tajnim kanalima stiže 
Times Square u New Yorku ponovno je turistička atrakcija – nakon deset godina duge akcije gradskih vlasti da s njega “otjera” drogu i pornografiju. No, droga se na Times Squareu ponovno pojavila - ali ovaj put kao predmet muzejske izložbe. Izložba je organizirana uz pomoć savezne agencije koja je odgovorna za borbu protiv krijumčara i preprodavača droge. Cilj izložbe je ukazati na povezanost krijumčara droge i terorističkih organizacija. Izložbu je otvorio bivši gradonačelnik New Yorka Rudolph Giuliani, koji je početkom devedesetih uspješno okončao akciju protiv prepredavača droge na Times Squareu. "Na Times Squareu tada nije bilo kazališta, niste mogli otići u normalno kino... Trg je zauzimala pornografija, propredavači droge, prostitutke i kriminalci. Tu je bila jedna od najviših stopa kriminala u zemlji. Danas, svjedoci smo jednog drugačijeg Times Squarea. Danas ovdje može doći cijela obitelj. Trg je ponovno lijep, opet se s pravom može nazvati raskršćem svijeta. Sve ovo postignuto je zbog toga što smo otjerali preprodavače droge" - rekao je na otvaranju izložbe Rudolph Giuliani. Postava izložbe na zoran način prikazuje put droge, od Afganistana do američkih gradova. Anthony Placido, koji radi u Agenciji za borbi protiv narkotika, kaže da korisnici droga trebaju shvatiti da njihov novac često završava kod terorista: "Mnoge terorističke organizacije, širom svijeta, prikupe dosta novca upravo krijumčarenjem droge. Ne sve, ali mnoge. Na primjer, to rade teroristi u Kolumiji, u Peruu, do određene mjere i Hezbolah... To su u svakom slučaju činili talibani u Afganistanu kao i njihovi gosti, pripadnici al-Qaide." Izložba pokazuje način na koji se novac ostvaren prodajom narkotika na Zapadu “pere”, te tajnim kanalima stiže do terorista. Dopukovnik američke Nacionalne garde Mark Tipmungkol kaže da je cilj izložbe prvenstveno edukativan: "Pouka ove izložbe je prvenstveno ekonomskog karaktera. Ljudi nisu svjesni kolika je cijena narkomanije po društvo. Samo na planu produktivnosti, godišnji gubitak u Americi iznosi 181 milijardu dolara. To je oko tisuću i pol dolara po obitelji. Ljudi nisu svjesni da podmirenje tog troška dolazi iz njihova džepa." Uz političku i ekonomsku stranu krijumčarenja i preprodaje droge, izložba naglašava i individualni aspekt problema narkomanije. Nekoliko dragovoljaca-vodiča ovom izložbom su majke čija su djeca umrla od prevelikih doza heroina. Jedna od njih je Ginger Katz koja smatra da je s ovakvom vrstom obrazovanja najvažnije započeti što ranije – najbolje već u osnovnoškolskoj dobi.